La Bibia piemontèisa/Testament Vej/Coelet/Coelet 3


Qoèlet

3

Tut a l’ha sò moment 

Për tut a-i é sò moment e un temp për tute le còse sota 'l cél: un temp për nasse e 'n temp për meuire; un temp për pianté e 'n temp për dësreisé. Un temp për massé e 'n temp për varì; un temp për dëstruve e 'n temp për costruve. Un temp për pioré e 'temp per rije; un temp për gëmme e 'n temp për balé. Un temp për tiré 'd prassà e 'n temp për ramasseje; un temp pr'ambrassé e 'n temp për ten-se da j'ambrassament. Un temp për sërché e 'n temp për perde; un temp për guerné e 'n temp për campé vìa. Un temp pr' ës-cianché e 'n temp për cuse; un temp pr' ësté ciuto e 'n temp për parlé. Un temp për vorèj bin e 'n temp për odié; un temp për la guèra e 'n temp për la pas.

Che profit a n'ha col ch'as dà da fé con pen-a? I l'hai considerà 'l but che Dé a l'ha daje a j'òm. A sò temp chiel a l'ha fàit tut da bin ma a l'ha butaje an sò cheur ël sens ëd l'eternità sensa che l'òm a peussa rivé a capì, dal prinsipi a la fin, l’euvra che Dé a l’ha fàit. I son rivà a la conclusion ch'a-i é pa 'd boneur se nen mach ant ël piasì e 'l fesla bin ant la vita.  E se n'òm a mangia, a bèiv e a gòd an sò travaj, sòn a l'é un don ëd Dé.  I sai 'dcò che tut lòn che Dé a fà a l'é për sèmper. A-i é pa da gionteje, nen da gaveje. Nosgnor a fà parèj përchè a veul esse onorà. Lòn ch'a l'era a l'é già stàit; lòn ch'a sarà a l'é già. A l’é Dé ch’a fà che tut a vada anans.

Ij pior ëd coj ch’a son crasà  

I vardo ancora sota 'l sol: al pòst dël dirit, ant ij tribunaj i treuvo l’angiustissia, al pòst dël giust i treuvo 'l criminal; e i son dime: ël giust e 'l delinquent, Dé a-j giudichërà, përché a-i é 'n temp për tut e për tute j'assion. 

I son dime an tra 'd mi, a rësguard dij fieuj dj'òm: a l'é për proveje e mostreje ch' a son tanme ‘d bestie. Përchè l'òm e le bestie a l'han la sòrt midema: coma ch'a meuir un a-i meuir l'àutr e a l'é për l'istess buf ëd vent ch'a-i son tùit e doi. Ël pì dl'òm an sla bestia a serv a nen, përchè tut a l'é vanità Tùit a van anvers ël medésim leugh: "Tut a l'é rivà da la póer e tut a tornrà a la póer. Va a savèj se 'l sofi dl'òm as àussa pròpi an àut o se col ëd la bestia a cala giù ant la tèra? I son ancorzumne che për l'òm a-i é nen ëd mej che prové 'l piasì an lòn ch'a fà përché costa a l'é soa sòrt! Chi ch'a l'é ch'a podrà mnelo a vëdde lòn ch'a-i sarà dòp ëd chiel?

Nòte 

Piemontèis
Bibia
Testament Vej
Coelet